Der er krav om den hårdest tænkelige straf, når en 56-årig mand mandag ankommer til Retten i Aalborg. Han er tiltalt for et årelangt seksuelt misbrug af sine sønner og døtre. Flere af børnene blev endda ifølge anklageskriftet truet til at dyrke sex med hinanden. Derfor vil anklager Annette Abildgaard forsøge at overbevise retten om, at manden skal idømmes forvaring. Men det kan blive svært. Da den store sag om vanrøgt af en børneflok i Brønderslev var for retten, så valgte byretsdommeren ganske vist at idømme den tiltalte far forvaring. Men det blev i landsretten vekslet til en tidsbestemt straf på 11 års fængsel. - Jeg kan sige, at sagen har været forelagt for Retslægerådet og ud fra den fare, som den pågældende må antages at udgøre for andre, er rådets anbefaling forvaring, siger anklager Annette Abildgaard. Det helt centrale er vurderingen af den fare, som en dømt vurderes at udgøre over for andre. Og netop på det punkt er Rebildsagen anderledes end sagen fra Brønderslev, hvor faren kun blev dømt for vanrøgt af sine egne børn. I Rebildsagen er manden nemlig også tiltalt for sexmisbrug af to andre piger uden for familien. - Det er min overbevisning, at der er så mange ting, der adskiller den her sag fra Brønderslev-sagen, at man ikke kan umiddelbart kan sammenligne dem, siger Annette Abildgaard. Sagen fra Rebild Kommune kommer til at køre over 14 retsdage, før der falder dom hen mod slutningen af marts. /ritzau/

Referat:
[size=2][/size]Anklageren går efter forvaring til far tiltalt for sexmisbrug
af børneflok. Men det kan blive svært.